SKRIFTLIG FORESPØRGSEL E-1035/00

af Ulla Sandbæk (EDD) til Kommissionen

(4. april 2000)

Om: WTO

En række udviklingslande er stødt på reelle vanskeligheder med at gennemføre deres Uruguay-runde-forpligtelser. F.eks. kræver forpligtelser med hensyn til toldværdiansættelse og intellektuel ejendomsret hurtige gennemførelsessystemer, som industrilandene har haft lang tid til at udvikle, og som er forbundet med betydelige gennemførelsesudgifter.

Vil EU støtte anmodninger om en forlængelse af fristen for at efterkomme de pågældende aftaler?

Svar afgivet på Kommissionens vegne af Pascal Lamy

(17. maj 2000)

Aftalen om handelsrelaterede intellektuelle ejendomsrettigheder (TRIPs-aftalen) har fastsat minimumsrettigheder for rettighedsindehavere, herunder på området for håndhævelsesmekanismer, hvor de offentlige myndigheder er direkte berørt.

Der blev aftalt overgangsperioder for at gøre det muligt for alle medlemmer af Verdenshandelsorganisationen (WTO) at tilvejebringe den nødvendige lovgivning, der er forenelig med TRIPs-aftalen. Medlemmer, som er udviklingslande, og medlemmer, hvis økonomiske system er under omdannelse til markedsøkonomi, skulle overholde deres forpligtelser i henhold til TRIPs-aftalen pr. 1. januar 2000. De mindst udviklede medlemslande kan benytte sig af en overgangsperiode frem til den 1. januar 2006.

På toldområdet arbejder både udviklede lande og udviklingslande på at forenkle og modernisere toldprocedurerne for at forbedre grænsekontrollen og -håndhævelsen. Grænsehåndhævelsesbestemmelserne i TRIPs-aftalen indfører moderne handelslettende toldmetoder og gør det muligt for toldmyndighederne at koncentrere ressourcer om bedre at opdage forbudte eller begrænsede varer, f.eks. varer som krænker intellektuelle ejendomsrettigheder.

For at lette udviklingslandenes og de mindst udviklede landes gennemførelse af TRIPs-aftalen, og herunder bestemmelserne om grænsehåndhævelse, har de udviklede lande samarbejdet fagligt og finansielt. Der er herunder ydet bistand til udarbejdelse af lovgivning om intellektuelle ejendomsrettigheder og håndhævelse heraf. Bistanden omfatter også støtte til at styrke nationale organer, herunder uddannelse af personale. Udviklingslandene har fået mulighed for at anmode om bistand i denne forbindelse i henhold til det fælles initiativ for fagligt samarbejde, der er etableret af WTO og Verdensorganisationen for Intellektuel Ejendomsret.

Kommissionen er af den opfattelse, at overgangsperioderne for udviklingslande ikke bør forlænges, da de var et afgørende element i Uruguay-rundeforhandlingerne, men at bistanden og det internationale samarbejde bør forbedres inden for overordnede rammer, der letter handelen.

I modsætning til situationen for TRIPs har der imidlertid været mange anmodninger om længere gennemførelsesperioder i forbindelse med toldværdifastsættelse. I modsætning til TRIPs-aftalen erkender toldværdiaftalen skønt den gælder fra 2000 udtrykkeligt, at nogle lande kan have brug for længere tid. Fællesskabet har udvist fleksibilitet med hensyn til at indrømme mere tid til gennemførelse og står i forreste linje blandt de WTO-medlemmer, der tilbyder udviklingslandene faglig bistand til at hjælpe dem med at gennemføre aftalen inden for den yderligere frist. Fællesskabet er også fleksibelt og velvilligt indstillet på andre områder, hvor individuelle

lande kan have gennemførelsesproblemer, f.eks. vedrørende aftalen om handelsrelaterede investeringsforanstaltninger og aftalen om anvendelse af sundhedsmæssige og plantesundhedsmæssige foranstaltninger, og har sammen med USA, Japan og Canada stillet forslag om, at forlængelser indrømmes på individuelt grundlag, hvis lande fremsætter en gennemførelsesplan, som Fællesskabet om nødvendigt vil støtte med bistand.